Správa zo zahraničnej pracovnej cesty

1.  Účastník ZPC
Ing. Jozef PITEL, CSc.
Adresa pracoviska : MŠVVaŠ SR, Sekcia VaT, Odbor medzinárodnej VTS, 
                                 Stromová 1, 813 30 Bratislava 
Pracovné  zaradenie : hlavný štátny radca 

2.  Zahraničná pracovná cesta
Štát, mesto : Belgicko, Brusel
Miesto : Budova Rady EÚ Justus Lipsius
Vykonaná v dňoch : 28.-29.11.2016
Účel cesty : Účasť na zasadnutí Rady pre konkurencieschopnosť (vesmír a výskum)
Spôsob jej financovania (cestovné,  pobytové náklady) : MŠVVŠ SR

3.  Rámcový program pobytu
Dňa 29.11.2016 sa v Bruseli pod vedením Slovenského predsedníctva Rady EÚ konalo zasadnutie ministerskej Rady pre konkurencieschopnosť, časti Vesmír a Výskum, ktoré sú v gescii MŠVVaŠ SR. 

4.  Stručný priebeh a výsledky rokovania

Predpoludním zasadala Rada Vesmír 
Zasadnutiu predsedal minister P.Plavčan, delegáciu EK viedla komisárka E.Bienkowska.

EK predstavila ministrom svoje oznámenie k „Vesmírnej stratégii pre Európu“ (dokument13758/16), ktorú kolégium uvoľnilo koncom októbra 2016. Cieľom dokumentu je predstaviť nové technológie, dáta a služby, ktoré môžu podporiť politiky EÚ v prospech občanov a načrtnúť kroky vedúce k udržaniu významného postavenia EÚ v oblasti kozmického priestoru. Stratégia predstavuje ucelený prístup k agende vesmírneho priestoru, definuje štyri strategické ciele : 1) maximalizovať prínosy vesmírneho priestoru v prospech spoločnosti a hospodárstva EÚ, 2) podporovať rozvoj konkurencieschopného a inovačného európskeho odvetvia vesmírneho priestoru, 3) posilňovať autonómnosť Európy v prístupe do vesmírneho priestoru a využívať ho v bezpečnom a chránenom prostredí, 4) posilniť úlohu EÚ ako globálneho hráča vo vesmírnom sektore a podporovať medzinárodnú spoluprácu. K dokumentu prebehla prvá otvorená politická debata, a to formou verejnej diskusie. Výsledky diskusie Rady poskytnú EK a ČŠ cenné informácie na účely realizácie vesmírnej stratégie. Očakáva sa, že prípadné závery Rady budú vypracované počas budúceho Maltského predsedníctva Rady EÚ. Na úvodnej časti zasadnutia (tj prezentácii vlastného dokumentu) sa zúčastnil aj pán J.Woerner, generálny riaditeľ Európskej vesmírnej agentúry, ktorá sa aktívne spolupodieľa na vypracovaní spoločnej vesmírnej stratégie.

Témou pracovného obeda ministrov bola „spolupráca vo výskume a siete na podporu excelentnosti, vrátane mladých výskumníkov v európskom priestore. Na tento obed bol pozvaný aj Dr. M.Juríček, mladý slovenský výskumník pôsobiaci v súčasnosti vo Švajčiarsku, držiteľ grantu ERC (+2016) a bývalý člen tímu nositeľa Nobelovej ceny Sira J.F.Stoddarta, ktorý priblížil uvedenú problematiku ministrom. 

Popoludní zasadala Rada Výskum
Zasadnutie viedol minister P.Plavčan, delegáciu EK viedol komisár C.Moedas.

Ministri schválili závery Rady na tému „Opatrenia na podporu začínajúcich výskumných pracovníkov, zvýšenie atraktívnosti vedeckej kariéry a podporu investovania do ľudského potenciálu vo výskume a vývoji“ (dokument 14301/16). Mladí, začínajúci výskumní pracovníci predstavujú širokú zásobáreň talentov a môžu zohrať významnú úlohu vo vedomostnej spoločnosti, nakoľko predstavujú intelektuálny kapitál potrebný pri budovaní stabilných systémov výskumu a inovácií.
Záver : Rada jednomyseľne schválila predložený návrh záverov.

Ďalej prebehla výmena názorov na tému „Medzinárodná spolupráca v oblasti výskumu a inovácií“. Východiskom pre diskusiu bola „Správa EK o vykonávaní stratégie pre medzinárodnú spoluprácu v oblasti výskumu a inovácií“, dokument 13288/16. Výmena názorov bola štruktúrovaná, vodítko tvorili tri otázky týkajúce sa : a) prioritných podmienok, ktoré by mali byť zavedené na úrovni ČŠ, aby sa podporila medzinárodná spolupráca vo výskume a inováciách, b) opatrení, ktoré by mali prijať ČŠ a EK, aby sa posilnila medzinárodná účasť v programe Horizont 2020, c) snahe podporiť globálnu stratégiu EÚ v oblasti zahraničnej a bezpečnostnej politiky a presadzovania cieľov vedeckej diplomacie (dokument 13298/16).

V rámci bobu Rôzne informovala EK delegácie o :
a)	súčasnom stave tzv. Otvorenej vedy (14520/16)
b)	hlavnej iniciatíve EK v oblasti kvantových technológií (14579/16 predstavil komisár Oettinger)
c)	pripravovanom oznámení EK o urýchlení inovácie v oblasti čistej energie (EK plánuje dokument uvoľniť nasledujúci deň po zasadnutí Rady, tj 30.11.2016)

V rámci bodu Rôzne ďalej Slovenské predsedníctvo informovalo delegácie o výsledkoch konferencie na vysokej úrovni o európskom biohospodárstve (Bratislava, 17.10.2016) a práci, ktorú vykonávajú iné formácie Rady (Rada pre poľnohospodárstvo, dokument 13905/16).

Portugalská delegácia informovala o Medzinárodnom výskumnom centre na Azorských ostrovoch. Portugalsko plánuje zorganizovať na Azorských ostrovoch koncom apríla 2017 stretnutie na ministerskej úrovni s cieľom zriadiť platformu pre dlhodobú spoluprácu v oblasti Atlantického oceánu s názvom  „Vzťahy regiónov v oblasti Atlantického oceánu : Rozvoj európskej infraštruktúry na podporu medzinárodnej spolupráce sever – juh v oblasti výskumu a inovácií“ (dokument 14593/1/16 REV1).

Záver : Rada vzala všetky informácie pod bodom Rôzne na vedomie.

Posledným bodom zasadnutia bolo načrtnutie pracovného programu nadchádzajúceho predsedníctva v oblasti výskumu a inovácií. Maltské predsedníctvo sa sústredí na znižovanie administratívnej záťaže a prekážok pri monitorovaní výsledkov výskumu a inovácií. Má v pláne problematiku podrobne diskutovať a prijať k nej závery.

5.  Závery
- EK predstavila ministrom svoje oznámenie k „Vesmírnej stratégii pre Európu“, ku ktorej následne prebehla prvá verejná politická výmena názorov na ministerskej úrovni.
- Rada schválila závery na tému „Opatrenia na podporu začínajúcich výskumných pracovníkov, zvýšenie atraktívnosti vedeckej kariéry a podporu investovania do ľudského potenciálu vo výskumu a vývoji“.
- Prebehla výmena názorov na tému „Medzinárodná spolupráca v oblasti výskumu a inovácií“.

- V rámci bodu Rôzne informovala EK delegácie o súčasnom stave tzv. Otvorenej vedy, hlavnej iniciatíve EK v oblasti kvantových technológií a pripravovanom oznámení EK o urýchlení inovácie v oblasti čistej energie.

- Slovenské predsedníctvo informovalo delegácie o výsledkoch konferencie na vysokej úrovni o európskom biohospodárstve.

- Portugalská delegácia informovala o Medzinárodnom výskumnom centre na Azorských ostrovoch.

- Budúce maltské predsedníctvo predstavilo svoje priority.

Komisár C.Moedas zablahoželal ministrovi P.Plavčanovi k úspešnému priebehu a výsledkom, ktoré boli dosiahnuté počas Slovenského predsedníctva Rady EÚ v oblasti vesmíru, výskumu a inovácií. Prácu Slovenského predsedníctva považuje za veľmi úspešnú. V súkromnom rozhovore s ministrom sa rovnako vyjadril aj R.J.Smits, generálny riaditeľ Generálneho direktoriátu pre výskum a inovácie.

Po zasadnutí Rady sa konala tlačová konferencia, na ktorej sa zúčastnil minister P.Plavčan a komisár C.Moedas. Stručné výsledky zasadnutia Rady boli zverejnené vo forme tlačovej správy aj na WEB-stránke ministerstva.

6.   Prehľad prinesenej dokumentácie a miesto jej uloženia

Dokumenty prerokovávané na zasadnutí sú uložené u účastníka cesty na Sekcii VaT MŠVVaŠ SR. 

7.   Osobitne vyhodnotený očakávaný prínos ZPC
Výsledky rokovaní tvoria východisko pre ďalšie rozpracovanie príslušných dokumentov Európskou komisiou resp. nadchádzajúcim predsedníctvom a pre ďalšie politické diskusie v orgánoch Rady na pracovnej úrovni a následné formulovanie návrhu záverov. 

8.    Spôsob zverejnenia výsledkov ZPC, prenos získaných informácií
MŠVVŠ SR (Sekcia vysokých škôl, vedy a výskumu), Úrad jadrového dozoru SR, Ministerstvo hospodárstva SR, Predsedníctvo SAV, Slovenská rektorská konferencia, Rada vysokých škôl.

Súhlasím so zverejnením správy na internete. 

Dátum : 12.12.2016

Správu vypracoval : Jozef Pitel
                                   účastník cesty

Správu schválil :   Mgr. Jakub Birka 
                              riaditeľ Odboru medzinárodnej vedecko-technickej spolupráce

Správu schválil :   PhDr. Marek Hajduk, PhD 
                              generálny riaditeľ Sekcie vedy a techniky